section_heading: Povijest
paragraph_text: Sredinom 15. stoljeća Stockholm je bio malo trgovačko mjesto, između pet i šest tisuća stanovnika. Tijekom 15. stoljeća je Švedska bila ujedinjena s Danskom i Norveškom u Kalmarsku uniju. Šveđani su bili nezadovoljni unijom, te su se više puta pokušali osamostaliti. 10. listopada 1471. se dogodila Bitka kod Brunkeberga nedaleko od Stockholma u kojoj je švedska vojska pobijedila dansku, ali se nije uspjela osamostaliti. 8. studenog 1520. se dogodilo Stockholmsko krvoproliće kad su Danci u Stockholmu pobili oko 100 uglednih Šveđana. 1523. se raspala Kalmarska unija i Švedska je postala neovisna, a Stockholm je postao njezin glavni grad. Kralj Gustav I. Vasa mu je dao posebne povlastice i nije morao plaćati poreze koje su plaćali drugi švedski gradovi.